  Майя Бывальцева Удмуртиын улӥсьёс взятка ӵемгес сётоно луо дунтэк эмъюрттэт басьтон понна. Интернет пыр юалляськонэ пыриськемъёс пӧлысь 24 процентэз со сярысь веразы. Коррупциен нюръяськон ужез радъянъя ӧрилэн 31-тӥ южтолэзе ортчем кенешоназ со сярысь ивортӥз улосвыл тӧролэн но кивалтэтлэн администрациысьтызы Коррупцилы пумитъяськон ужпумъёсъя управленилэн кивалтӥсез Рашит Полов. Солэн верамезъя, шаерамы улӥсьёс озьы ик кузьмаськоно луо пиналэз нылпи садэ интыян, сюрес вылтӥ мынон-ветлон куронъёсты тӥяку юанъёсты сэрттон-пертчон, эм эскеронъёсты ортчон но эмъяськонниын справкаос басьтон, вылӥ дышетсконниын экзаменъёсты сётон учыръёсын. Коррупциен нюръяськон катрадлыкез тӥям понна 2015-тӥ арын дисциплинарной кылкутон улэ кыскемын 63 служащийёс. Коррупциен герӟаськем йыружъёс лэсьтэм понна 4 чиновникъёс уголовной кылкутон улэ кыскемын. Ришат Половлэн верамезъя, коррупцилы пумитъяськон уж элькунын азьланьтӥське. «2015-тӥ арын 386 служащийёс коррупцилы пумитъяськон ужпумъёсъя дышетонъёсы пыриськизы, 105-езлэн со пӧлысь коррупциен нюръяськон ужоскетъёсазы пыре», — вераз Полов. Ӧриын пуктӥзы, уже умоятон вылысь, калык пӧлын юалляськонлы йылпумъянъёсты рос-прос эскероно, мерлыко огазеяськонъёсын тросгес ужано, коррупция понна кылкутонлэсь палэнскыны луонлыкъёсты быдтоно. «Элькунамы улӥсьёслэн верамзыя, коррупциен нюръяськон ӧр ужа, но ужа пайдатэм. Калыкен верам учыръёсты одно ик эскероно, ужез кужмоятоно», — куриз элькунлэн тӧроез Александр Соловьёв. Озьы ик солэн верамезъя, кун но муниципал тӧрлыкъёс понна валтӥсь ужпум луыны кулэ тунсыкъёслэсь ваче вуэмзэс алон но сэрттон-пертчон. Тегъёс: Удмуртия коррупция АлександрСоловьёв  